**ORGANIZACIJA RADA RAZREDNE NASTAVE U OSNOVNOJ ŠKOLI VLADIMIRA NAZORA PAZIN**

**OD 25. SVIBNJA 2020. GODINE**

**U Osnovnoj školi Vladimira Nazora Pazin nastava će za učenike razredne nastave biti od ponedjeljka 25. svibnja 2020. godine organizirana na sljedeći način:**

Nastava će se održavati u trajanju od **4 nastavna sata** i započeti će u uobičajeno vrijeme za Matičnu školu Pazin i područne škole, izuzev Područne škole Trviž gdje će se nastava odvijati samo u jednoj smjeni.

Matična škola Pazin – od 8:30 do 12:00 sati

Područna škola Trviž – od 7:45 do 11:15 sati

Područna škola Motovun – od 7:50 do 11:20 sati

Područna škola Tinjan – od 8:00 do 11:30 sati

Područna škola Sv. Petar u Šumi - od 8:00 do 11:30 sati

Područna škola Karojba – od 7:40 do 11:10 sati

Područna škola Lupoglav – od 8:45 do 12:15 sati

Područna škola Cerovlje – od 8:15 do 11:50 sati

Područna škola Gračišće – od 8:15 do 11:50 sati

Za sada je **produženi boravak** za učenike organiziran u Matičnoj školi Pazin te u Područnoj školi Sv. Petar u Šumi. Što se tiče Područnih škola Lupoglav, Motovun i Tinjan, produženi boravak će se naknadno organizirati ukoliko bude dovoljan broj zainteresiranih.

**Prijevoz** za učenike bit će organiziran na uobičajenim relacijama.

**UPUTE RODITELJIMA VEZANE UZ ULAZAK U ŠKOLU I IZLAZAK IZ ŠKOLE**

Roditelji/skrbnici dovode i odvode učenike u školsku ustanovu na način da ne ulaze u školsku zgradu, već dolaze **do ulaza** pri čemu zadržavaju distancu od najmanje 1,5 metar u odnosu na druge osobe i djecu. Sukladno odluci roditelja, učenici u školu mogu dolaziti sami, organiziranim prijevozom ili u pratnji roditelja, kao što bi dolazili da nema epidemije. Roditelji se **ne smiju okupljati na ulazu u školsku zgradu niti ulaziti u zgradu**.

U Matičnoj školi Pazin učenici će ulaziti u školu na 2 ulaza:

* ulaz razredne nastave – lijevo krilo (za učenike **1.a, 1.b, 1.c, 2.a, 2.b, 2.c**)
* ulaz predmetne nastave – desno krilo (za učenike **3.a, 3.b, 3.c, 4.a, 4.b, 4.c**)

Učiteljice će dočekati učenike na ulazima. Učenici ulaze u ustanovu vodeći računa o razmaku. Prilikom ulaska učenici su obvezni obrisati obuću na otiraču sa dezinfekcijskim sredstvom, postavljenom na ulazu u zgradu, te dezinficirati ruke prije ulaska u učionice.

Roditelji/skrbnici su dužni **izmjeriti tjelesnu temperaturu učenika** svaki dan prije dolaska u školu te u slučaju povišene temperature ne smiju dovoditi dijete u školu, već moraju telefonski obavijestiti školu i izabranog pedijatra/liječnika obiteljske medicine. Djeca sa znakovima drugih zaraznih bolesti također ne dolaze u ustanovu.

Po dolasku u školu, učiteljice će educirati učenike o svim higijensko-epidemiološkim mjerama zaštite, na jednostavan i prikladan način.